নিজস্ব প্রতিবেদক
আসামি আনতে টাস্কফোর্স
বিদেশে অবস্থানরত আসামিদের (বাংলাদেশের নাগরিক) বিচারের মুখোমুখি করার জন্য তাদের দেশে ফিরিয়ে আনার প্রয়োজনীয় পদক্ষেপ নিতে আইনমন্ত্রীর নেতৃত্বে ১০ সদস্যের টাস্কফোর্স গঠন করেছে সরকার।মন্ত্রিপরিষদ বিভাগ ২০ মার্চ এ বিষয়ে আদেশ জারি করলেও গতকাল বৃহস্পতিবার সেটি প্রকাশ করে। টাস্কফোর্সের অন্য সদস্যরা হলেন পররাষ্ট্রমন্ত্রী, স্বরাষ্ট্র প্রতিমন্ত্রী, অ্যাটর্নি জেনারেল, স্বরাষ্ট্রসচিব, পুলিশের মহাপরিদর্শক, প্রতিরক্ষা গোয়েন্দা মহাপরিদপ্তরের মহাপরিচালক, আইনসচিব, পররাষ্ট্রসচিব ও জাতীয় নিরাপত্তা গোয়েন্দা সংস্থার মহাপরিচালক। টাস্কফোর্সকে সাচিবিক সহায়তা দেবে স্বরাষ্ট্র মন্ত্রণালয়।এই টাস্কফোর্স বিদেশে অবস্থানরত আসামিদের তালিকা প্রণয়ন করে তাদের অবস্থান চিহ্নিত করবে। পাশাপাশি তাদের ফিরিয়ে আনার উপায় নির্ধারণ ও ফেরত আনার কাজ তদারকি করবে। এ ছাড়া কোনো আসামি ইতিমধ্যে বিদেশে নাগরিকত্ব গ্রহণ করে থাকলে তাকেও কীভাবে ফিরিয়ে আনা যায়, সেটিও নির্ধারণ করবে টাস্কফোর্স।